b'\n_START_ARTICLE_\nCold Spring Harbor (album)\n_START_SECTION_\nSnemanje in kompozicija\n_START_PARAGRAPH_\nJoel je album poimenoval po istoimenskem mestu v bli\xc5\xbeini njegovega doma\xc4\x8dega kraja._NEWLINE_Joel je kasneje izdal \xc5\xbeivi verziji skladb "She\'s Got a Way" in "Everybody Loves You Now" na albumu Songs in the Attic, leta 1981. "She\'s Got a Way" je leta 1982 iz\xc5\xa1la kot singl in je na lestvici Billboard Hot 100 dosegla 23. mesto.\n_START_SECTION_\nMasteriziranje\n_START_PARAGRAPH_\nZaradi napake pri masteriziranju albuma so bile skladbe predvajane za las prehitro, zaradi \xc4\x8desar je Joelov glas postal nenaravno visok. Joel naj bi po prvem poslu\xc5\xa1anju kon\xc4\x8dnega produkta prevrnil mizo, stekel iz hi\xc5\xa1e in vrgel plo\xc5\xa1\xc4\x8do po ulici. Artie Ripp, lastnik zalo\xc5\xbebe Family Productions in lastnik posnetkov je bil kriv za napako, ki ga je stala prijateljstva z Joelom. S takrat \xc5\xa1e neznanim 22-letnim Joelom je Ripp podpisal pogodbo za 10 albumov, zaradi katere je dobil pravice originalnih trakov in zalo\xc5\xbeni\xc5\xa1ke pravice vseh Joelovih skladb._NEWLINE_Kljub pogodbi, ki jo je Joel sklenil z zalo\xc5\xbebo Columbia, je imel Ripp \xc5\xa1e vedno pravico do pobiranja licen\xc4\x8dnin Joelovih albumov, vse do albuma The Bridge, ki je iz\xc5\xa1el leta 1986. Ripp je zalo\xc5\xbeni\xc5\xa1ke pravice Joelovega kataloga skladb, po intenzivnem pritisku predsednika zalo\xc5\xbebe Columbia, Walterja Yetnikoffa, prodal nazaj Joelu. Yetnikoff je v intervjuju priznal, da je moral Rippu groziti, da je ta pravice prodal Joelu.\n_START_SECTION_\nRemix\n_START_PARAGRAPH_\nJulija in septembra 1983 sta Ripp in Larry Elliot remixala Cold Spring Harbor v Rippovem studiu Fidelity Studios. \xc5\xbdeleli so, da bi Joelov vokal zvenel bolj naravno. Zaradi potreb po izbolj\xc5\xa1anju zvoka albuma je Ripp v studio pripeljal studijske glasbenike: Mikeja McGeeja (bobni), Ala Campbella (klaviature) in L.D. Dixona (Fender Rhodes), ki so na novo posneli ritem pri skladbah "Everybody Loves You Know" in "Turn Around". Poleg tega so skladbo "You Can Make Me Free" skraj\xc5\xa1ali za skoraj tri minute, odstranili pa so tudi bas, bobne in orkestracijo pri skladbi "Tomorrow Is Today"._NEWLINE_Remix je iz\xc5\xa1el pri zalo\xc5\xbebi Columbia brez Joelove prisotnosti. V intervjuju z igralcem Alecom Baldwinom leta 2011 je Joel dejal, da kljub remixu album \xc5\xa1e vedno ne zveni zelo dobro.'